六書，漢文成字之法也。語出周禮，曰：保氏掌諫王惡，而養國子以道，乃教之六藝：一曰五禮；二曰六樂；三曰五射；四曰五馭；五曰六書；六曰九數。至有漢，許慎著說文解字，曰：周禮八歲入小學，保氏教國子，先以六書。一曰指事：指事者，視而可識，察而見意，上、下是也。二曰象形：象形者，畫成其物，隨體詰詘，日、月是也。三曰形聲：形聲者，以事為名，取譬相成，江、河是也。四曰會意：會意者，比類合誼，以見指撝，武、信是也。五曰轉注：轉注者，建類一首，同意相受，考、老是也。六曰假借：假借者，本無其字，依聲托事，令、長是也。慎有釋義，排列則用班固。故六書曰象形、指事、會意、形聲、轉注、假借。